РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/238-19

2. октобар 2019. године

Б е о г р а д

ЗАПИСНИК

48. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 30. СЕПТЕМБРА 2019. ГОДИНЕ

 Седница је почела у 12 часова и 8 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Станислава Јаношевић, Студенка Стојановић, Зоран Бојанић, Ана Чарапић, Томислав Љубеновић, Владимир Маринковић и Војислав Вујић.

 Седници су присуствовали заменици чланова Одбора: Милимир Вујадиновић (заменик члана Одбора Јелене Мијатовић), Наташа Ст. Јовановић (заменик члана Одбора Снежане Р. Петровић) и Владимир Ђурић (заменик члана Одбора Александра Стевановића).

 Седници нису присуствовали чланови Одбора: Новица Тончев, Дејан Николић, Иван Костић, Горица Гајић и Здравко Станковић, нити њихови заменици.

 Седници су, на позив председника, испред Министарства трговине, туризма и телекомуникација присуствовали: Мирослав Кнежевић, државни секретар и Сандра Докић, секретар Министарства. Седници су из Министарства финансија присуствовали: Ана Васовић, виши саветник у Сектору буџета, Марија Филиповић, самостални саветник у Сектору буџета и Дејан Еремија, сарадник у Сектору буџета.

 На предлог председника, Одбор је једногласно утврдио следећи

Д н е в н и р е д

1. Разматрање Предлога закона о изменама и допунама Закона о буџету Републике Србије за 2019. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, који је поднела Влада (број 400-2360/19 од 16. септембра 2019. године).

 Пре преласка на рад према утврђеном дневном реду, Одбор је већином гласова усвојио записник са 47. седнице Одбора.

Прва тачка дневног реда **- Разматрање Предлога закона о изменама и допунама Закона о буџету Републике Србије за 2019. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација**

Одбор је размотрио Предлог закона о изменама и допунама Закона о буџету Републике Србије за 2019. годину у складу са својим делокругом и, на основу члана 173. став 1. Пословника Народне скупштине, поднео извештај Одбору за финансије, републички буџет и контролу трошења јавних средстава.

 У уводним напоменама Дејан Еремија, сарадник у Сектору буџета, истакао је да је изменама и допунама Закона о буџету за 2019.годину извршено повећање укупних расхода и издатака за 47 милијарди динара. То не би било могуће да није вођена одговорна фискална политика и створен фискални простор за повећање одређене групе расхода, пре свега за плате запослених у јавном сектору. Значајно повећање остварено је и у делу буџета који се односи на капиталне издатке. Повећани су расходи за отплату камата, у циљу превремене отплате јавних дугова. Решиће се и питање проблематичних кредита у швајцарским францима и део средстава је издвојен и за ове расходе. Повећана су средства за социјалну заштиту, као и други текући расходи за накнаде штете услед елементарних непогода. Три раздела у делокругу Одбора нису претрпела већа повећања. Извршена је свеобухватна анализа извршења планираних расхода, где су утврђене одређене уштеде.

 Сандра Докић, секретар Министарства трговине, туризма и телекомуникација, изнела је да су средстава за неке намене смањена, као и да није добијено повећање за део који се односи на плате.

 У дискусији, народни посланици су поставили питања, изнели ставове и мишљења и дали предлоге и сугестије.

 Изнето је мишљење да је ребаланс буџета урађен на основу одговорне фискалне политике, уз констатацију да се ребалансом буџета показује одговорност, посебно када је у питању повећање на страни расхода. Изнето је мишљење да, гледајући реализацију буџета закључно са јулом 2019. године, и када се погледа планирани резултат, ребалансом буџета се планира потрошња од око 70 милијарди динара. На сајту Министарства финансија је табела са извршењем буџета за јул, где се види да је суфицит око 48 милијарди динара што је добро. Из угла Фискалног савета, повећање расхода није проблематично, зато је што кретање јавног дуга ка 50% БДП-а је тренд који свакако постоји и који ребалансом неће бити заустављен. Изнето је мишљење је да структура расхода није добра. Повећање зарада у јавном сектору ове године износи 1,8 милијарди за два месеца, али наредне године ће оптеретити буџет знатно више. Примећено је да је повећан износ средстава за кредите у швајцарским францима, за капитална улагања, средстава за Министарство одбране и за Министарство унутрашњих послова. Изнето је да оболели од мултиплекс склерозе не могу да добију лекове на рецепт, што породицу оболелог кошта око 10 до 12 хиљада евра годишње. Поставља се питање шта су фискални приоритети државе? Расходи који иду у потрошњу су расходи који не подстичу привредни раст, који износи 3,5%. Изнето је мишљење да без привредног раста који прелази 5%, на средњи и на дужи рок, нема изласка из сиромаштва и озбиљнијег привредног искорака. Када је реч о разделу Министарства привреде и утицају на привредни раст, изнето је мишљење да средства подстицаја из делокруга Министарства привреде не утичу на привредни раст. Постоје расходи који су повећани на позицији капиталних улагања за изградњу путне инфраструктуре и поставља се питање колико ће подстаћи привредни раст. Од 13 милијарди динара за Моравски коридор, до сада је буџетирано око 2 милијарде динара, потрошено 157 милиона, а грађевинска сезона је завршена. Изнето је мишљење да радови на ауто путу неће бити удесетостручени како је финансијски предвиђено и да је Министарство унутрашњих послова један од највећих добитника у области зарада. Министарство привреде је требало да се заложи да приоритети у буџетирању буду подстицајни за привреду. На разделу Министарства енергетике примећено је смањење од 266,5 милиона динара за рудник „Ресавица“ и изнето мишљење да је то социјални проблем којим се Влада не бави довољно. За 200 милиона динара смањен је буџетски Фонд енергетску ефикасност, а за 1, 25 милијарду динара умањена су средства за формирање резерви нафте (односи се на зграду потребну за складиштење и опрему за складиштење). Изнет је став да Србија нема довољне количине резерви нафте. Европски стандард за резерве је нафта која се потроши за 61 до 90 дана, а Србија има формиране резерве за 15 до 20 дана. Када је реч о Министарству привреде, примећено је 2 милијарде мање за субвенције и смањена је ставка: субвенције за улагања од посебног интереса. Изнето је мишљење да је то оправдано, јер селективне мере субвенционисања не подстичу привреду него подстичу конкретног привредника и као такве нису популарне.

 Изнето је мишљење да су ребаланси буџета раније вршени због негативних трендова у току године. Било је ситуација да се трошило много више од онога што је на почетку године планирано, па је питање ребаланса сматрано негативном појавом. Овај пут се не ради о томе да је више новца потрошено од планираног, већ је приходна страна буџета већа од планиране. Већи приходи су остварени одговорном фискалном политиком и сада има простора за оне намене за које прошле године није могло да се издвоји више, а било је потребном, као што је повећање зарада и плата медицинском особљу, али и свим осталима у јавном сектору. Не чека се крај године, већ се спроводи од првог новембра. Ребаланс има позитиван призвук за разлику од свих досадашњих ребаланса који су имали увек карактер крпљења рупа које су биле много веће од оних које су планиране почетком године. Када је у питању веће издвајање за Министарство одбране и Министарство унутрашњих послова, треба се подсетити се до чега је војска била доведена до уназад пар година. Потребно је обнављање Војске Србије и полиције, не зато што се спрема за рат, напротив. Војска Србије мора да буде способна да чува своју земљу, тиме се најбоље чува мир. Када је реч о подршци породици са децом, издвајања никад нису била већа него што су сада. Када су у питању нове мере, изнето је да је тешко предвидети све трошкове до краја године. Када је реч о разделу Министарства привреде, за привредни раст није пресудна висина средстава на разделу овог министарства. Сви пројекти заједно доприносе привредном развоју, и путна инфраструктура и сви остали важни пројекти у Србији заједно резултирали су привредним растом. Пре седам година Србија је бележила негативну стопу привредног раста од 3%, а сада су буџетски приходи већи од планираних и први пут се ради ребаланс зато што постоји више новца него што је планирано.

 Изнето је да су за раздео Министарства привреде планирана средства у буџету за 2019. годину износила 35,3 милијарде динара, а ребалансом смањена на 31,8 милијарди динара, што је 3,5 милијарди динара мање. Када се погледа у табелама, уштеде износе 4,2 милијарде динара због суфицита у буџету, боље наплате прихода. Субвенције као вид државне помоћи су смањене због обавеза у процесу европских интеграција. Рудник „Ресавица“ запошљава 4000 људи, а по оцени ММФ и Светске банке треба да се затвори, јер не може да функционише без субвенција. Тако одређене међународне финансијске институције виде решавање проблема. Држава Србија покушава се да се рационализује пословање рудника, али издваја и за повећање плата рудара, као што важи за све друге запослене у јавном сектору. Када је реч о инфраструктурним пројектима који се реализују у сарадњи са Европском инвестиционом банком, банка има строгу регулативу када је у питању реализација пројеката. Надзор, финансије и повлачење средстава иде искључиво када ЕИБ одобри плаћање, па се не ради о неправилном мегаломанском пројекту за 2019. годину, већ о реализацији средстава која би до краја године остала нереализована управо због те строге регулативе коју ЕИБ има према извођачима. То није правило само за Србију, правила важе за све земље у региону са којима гради путеве, мостове и инфраструктурне објекте.

 Када је реч о планирању буџета, изнето је да се овај процес спроводи уз поштовање начела оптималног планирања. Уколико се на некој позицији уочи да се средства троше спорије него што је планирано и да ће остати неутрошена, природно је да се пребацују на други раздео где ће бити адекватно утрошена. Указано је да није лако посложити приоритете, али оно што је свим грађанима важно је да се улаже у породицу и инфраструктуру и да се настави привредни раст и у наредној години за добробит свих грађана.

 У дискусији су учествовали: Снежана Б. Петровић, Александра Томић, Милимир Вујадиновић и Владимир Ђурић.

 Одбор је већином гласова усвојио Предлог закона о изменама и допунама Закона о буџету Републике Србије за 2019. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација у начелу, и предложио Одбору за финансије, републички буџет и контролу трошења јавних средстава да га прихвати.

 За известиоца Одбора на седници Одбора за финансије, републички буџет и контролу трошења јавних средстава одређена је Снежана Б. Петровић, председник Одбора.

 Седница је закључена у 12 часова и 46 минута.

 Седница је тонски снимана.

|  |  |
| --- | --- |
|  СЕКРЕТАР Александра Балаћ |  ПРЕДСЕДНИК Снежана Б. Петровић |